Liggaam gevind ná vissermanne arm aantrefArgieffoto Die liggaam van die man wie se arm vroeër dié week deur vissermanne in die Nkomazirivier in Mpumalanga gevind is, is Woensdag vermoedelik deur polisieduikers in dieselfde rivier aangetref. Kol. Mtsholi Bhembe, provinsiale polisiewoordvoerder, sê polisieduikers het ŉ man se liggaam tussen riete, sowat 200 m van waar die ledemaat deur vissermanne aangetref is, gevind. Daar word vermoed dat die ledemaat en die liggaam dié van dieselfde persoon is. Bhembe sê die man se ander arm is nog nié gevind nie. “Die polisie het ŉ ondersoek van stapel gestuur na hoe die man se liggaam in die rivier beland en hoe hy albei sy ledemate verloor het,” sê hy. Die oorlede man is vermoedelik tussen 20 en 28 jaar oud. Hy het swart jeans aangehad toe die polisie sy liggaam gevind het. Sers. Gerald Sedibe, woordvoerder van die polisie, het vroeër aan Maroela Media gesê vissermanne was op ŉ uitstappie toe hulle die arm in die rivier opgemerk het. Hy het destyds oor dié ledemaat gesê: “Dit is nie duidelik of die arm dalk aan iemand behoort wat albinisme het en of die kleur verander het weens die tydperk in die water nie.” Mense met meer inligting oor ŉ vermiste persoon of inligting oor die voorval word versoek om lt.kol. Lindiwe Nobungwa by 082 464 6332 te nader.